Soto Banjar

Soto Banjar inggih punika soto khas wong Banjar, Kalimantan Kelod antuk lakaran utama ayam taler basa-basa sekadi kayu manis, pala, miwah cengkéh. Wénten taler paratengan kuah soto Banjar prasida kacampuhin antuk akedik susu sané ngaranayang warna kuahnya dados nénten ening sekadi ketahné sakéwanten dados puék. Soto puniki madaging ayam sané sampun masisit, antuk wewehan perkedel, getepan wortel, tipat, kentang miwah taluh malablab.

Sekadi ketahné soto ayam, basa soto Banjar madaging kesuna, bawang miwah mica, sakéwanten nénten madaging kunyit. Bumbu katumis lantas kadangin akedik lengis goreng utawi lengis samin, katumis ngantos ambuné miik, wusan punika kadagingin kuah kaldu ayam. Basa-basa punika pacang kaangkat mangda nénten sareng ring mangkok rikala kaajeng.

Lelintihan 
Sekadi ketah kauningin ajengan soto rauh ring Indonésia kabakta olih wong Cina. Olih ipun wénten akéh soroh parinama soto. Wénten ngaparinamain jao to, shao du, miwah zhu du. Katiga parinama punika sayuktiné madué paindikan sané pateh, punika nganggé jéroan dados dasar lakaran ajengan punika, sané marupa ajengan makuah saking ngeratengin jéroan sareng basa-basa khas Cina. Pangrauhné krama Cina ring gumi Banjar, ngaranayang kuliner punika ngawit kaloktah ring krama Banjar.
Tiosan krama China, wénten taler bangsa dura negara liyanan sané rauh tur nyeneng ring gumi Banjar, minakadi Belanda, Arab, miwah India. 

Kanikayang olih Mursalin sekaa bangsa dura negara puniki makéhan nyeneng ring wawidangan maparinama Tatas. Saking irika pacampuhan makudang budaya ngawitin kauripan ring Gumi Banjar, silih tungggil ipun ajengan soto. Pacundukan makudang budaya punika taler ngaranayang wénten campuhan lakaran sané kaanggén ring krama Banjar. Ajengan sup sané kabakta bangsa Belanda makta pingaruh marupa kuah kaldu soto sané ening, madaging selédri, getepan wortel, kentang, miwah kawewehin perkedel. Budaya India, makta pingaruh ajengan mabasa sané kentel sekadi kari, ring soto kacunduk campuhan punika ketah sekadi kadagingin susu ékaforasi. Bangsa Arab ngapingaruhin wewehan basa-basa sekadi, cengkéh, adas, miwah kayu manis. Campuhan ragam budaya punika salanturné macunduk sareng budaya Banjar sané ngawewehin cita rasa lemak saking kaldu miwah susu, taler cita rasa legit akedik sané maasal saking kayu manis.

Pustaka

Pranala jaba 

 Resep Soto Banjar  Tabloid Nova

Kategori:Budaya Banjar
Kategori:Ajengan Kalimantan Kelod